Taustalla ovat kaupungin mukaan esimerkiksi epäasiallinen käytös ja toimivallan ylittämiset. Joen piti jäädä eläkkeelle, mutta hän aikoo taistella maineensa puolesta.

Tampereen satamapäällikkö Matti Joki on irtisanottu kaupungin tehtävästä. Joki on tunnettu Tampereella siitä, että häneltä kysytään lähes päivittäin keväällä ja syksyllä Näsijärven ja Pyhäjärven jäätymisestä ja sulamisesta sekä venepaikoista. Epävirallisesti Joki on Tampereen haastatelluin mies ja erittäin tuttu kaupunkilaisille.

Joki on ollut kaupungin palveluksessa vuodesta 1973, ja ikänsä puolesta hän olisi jo päässyt eläkkeelle.

Tampereen kaupunki on tehnyt yksityiskohtaisen päätöksen irtisanomisesta (siirryt toiseen palveluun). Kaupungin mukaan Joki on toiminut epäasiallisesti ja ylittänyt toimivaltansa.

Irtisanomisesta kertoi ensin Aamulehti. (siirryt toiseen palveluun) Joki kertoo tehneensä oikaisuvaatimuksen irtisanomisesta. Jos Tampereen kaupunginhallitus ei oikaise irtisanomispäätöstä, hän on valmis menemään oikeuteen asti.

Joki syyttää valituksen tehneitä pitkästä ajojahdista.

– Tämä niin sanottu ajojahti on kestänyt kauan. Siellä oli sellaista väkeä, jotka halusi tämän suorittaa kuukausi ennen kuin jäin eläkkeelle, Joki kertoo Ylelle.

Joen mukaan eläkekahvit olivat jo suunnitteilla. Nyt hän kuitenkin aikoo jatkaa niin kauan töissä, että maine on puhdistettu. Joen mukaan hänellä on todisteet maineensa puhdistamiseksi.

Joki kiistää irtisanomisen perusteet. Hänen mukaansa hänen tehtävä on valvoa, että työt tulevat tehdyksi.

– Olen kovaääninen ja määrään ihmisiä töihin, koska olen kuntalaisille vastuussa. Jos töitä ei tehdä, kovennan ääntäni, Joki sanoo.

Joen mukaan esimerkiksi kiusaamisesta häntä syyttänyt on kuitenkin hakeutunut kesätöihin aina uudestaan. Joki tuo asiat esille tarkemmin oikaisuvaatimuksessa.

– En tykkää takana päin juonimisesta, joten ilman muuta loppuun saakka mennään.

Kaupunki: Ei ollut vaihtoehtoja

Päätöksen irtisanomisesta on tehnyt kaupungin rakennuttamisjohtaja Milko Tietäväinen. Hän ei yksilöi päätöstä, sillä henkilötiedot ovat salaisia. Helppoa päätöksen tekeminen ei ollut.

– Erityisen kurjalta ja raskaalta tuntui, kun kyseessä on ansioitunut henkilö ja pitkän linjan tekijä ja hyvä työkaveri pitkältä ajalta, sanoo Tietäväinen.

Työnantajana vaihtoehtoja ei Tietäväisen mukaan ollut kerääntyneen aineiston perusteella.

Viranomaispäätöksen mukaan virkasuhteen viimeinen voimassaolopäivä on 9. lokakuuta tänä vuonna. Joki on vapautettu töistä irtisanomisajaksi.

Taustalla kirjallinen varoitus

Joelle annettiin kaupungin mukaan kirjallinen varoitus heinäkuussa 2019. Joki oli kaupungin mukaan tuolloin toiminut epäasiallisella tavalla kaupungin sopimuskumppania kohtaan ja ottanut esimerkiksi tämän sopimuskumppanin työntekijöitä koskevan työnjohtovallan itsellensä. Joki oli lisäksi kaupungin mukaan laiminlyönyt velvollisuutensa esimerkiksi reklamoida muiden sopimuskumppaneiden puutteista ja virheistä.

Varoituksessa mainittiin myös epäasiallinen kieli alaisia kohtaan. Kaupungin selvitysten mukaan työntekijät olivat kokeneet toiminnan nöyryyttäväksi ja arvaamattomuuden johdosta myös kuormittavaksi.

Kaupungin mukaan epäasiallinen toiminta jatkui varoituksen saamisen jälkeen.

– Pitäisi pysähtyä ja pohtia kuinka tulevaisuudessa pärjätään työyhteisönä, jos on menty varoituksen antamiseen asti. Kun muutosta ei tullut, niin työnantajalla on keinot vähissä, Tietäväinen sanoo.

Kaupunki oli saanut valituksia muun muassa urakoitsijalta. Kaupunki toteaa päätöksessä Joen kertoneen valheita kaupungin ulkopuolisille tahoille, minkä johdosta alainen on joutunut epäsuotuisaan asemaan.

Joen todetaan myös ylittäneen toimivaltansa laiturin vuokrien hinnotteluissa ja vahingonkorvausasiassa.

Joki on kiistänyt toimineensa moitittavasti lähes kaikkien mainittujen asioiden osalta.